b'\n_START_ARTICLE_\nIn sonce je obstalo\n_START_SECTION_\nZgodba\n_START_PARAGRAPH_\nDora Humar je u\xc4\x8diteljica, ki goji \xc4\x8dustva do Vinka Logarja in \xc5\xbeivi skupaj s svojim bratom Ivanom in njegovo \xc5\xbeeno Zofijo. Zakonca v zakonu nista ve\xc4\x8d sre\xc4\x8dna, saj se Zofija rada spogleduje z drugimi mo\xc5\xa1kimi, \xc5\xa1e posebej pa ji je v\xc5\xa1e\xc4\x8d dijak Per\xc5\xa1i\xc4\x8d. Nekega dne po predavanju dijaka Per\xc5\xa1i\xc4\x8da, knji\xc5\xbenico, kjer je bilo predavanje, skupaj zapustijo Dora, Vinko, Zofija in Per\xc5\xa1i\xc4\x8d. Tisti ve\xc4\x8der se poljubita tako Dora in Vinko, kot tudi Zofija in Per\xc5\xa1i\xc4\x8d. Zofijin mo\xc5\xbe globoko v sebi ve, da ga \xc5\xbeena vara, zato se odlo\xc4\x8di, da bosta poletje pre\xc5\xbeivela v hribih, kjer se je rodil. Tam se zopet zbli\xc5\xbeata. \xc4\x8cez \xc4\x8das se jima pridru\xc5\xbei Dora, z njo pa pride tudi Vinko, ki ostane samo tri dni. Ko se Dora vrne v mesto, se za\xc4\x8denja vojna. Logarja zaprejo, Per\xc5\xa1i\xc4\x8d pa je poklican v vojsko. Ravno na dan njegovega odhoda se Ivan in Zofija vrneta v mesto, sre\xc4\x8dajo se na postaji in Zofija in Per\xc5\xa1i\xc4\x8d se poslovita. Dora se \xc4\x8dez \xc4\x8das vrne v hribe. \xc4\x8cez nekaj mesecev se pride k njej poslovit Logar, ki tudi odhaja v vojsko. \xc4\x8cez \xc4\x8das mora branit svojo domovino \xc5\xa1e Ivan. Da Zofija ne bi bila sama, k njej pride Dora. Dora in Vinko si ves \xc4\x8das vojne pi\xc5\xa1eta pisma in se spodbujata. Per\xc5\xa1i\xc4\x8d si med vojno najde \xc5\xbeeno Marusjo. Moral bi jo sicer ubiti, ker je bila vohunka, vendar tega ne stori, ker se mu zasmili. Zofija medtem umre za neko boleznijo. Ko je vojne konec, se Logar vrne domov k Dori in z njo odpotuje proti Gorici. \xc5\xa0el se bo bojevat \xc5\xa1e za Koro\xc5\xa1ko.\n_START_SECTION_\nKritike, polemike, literarna zgodovina\n_START_PARAGRAPH_\n\xc2\xbbRoman, ki je bli\xc5\xbee povesti, se odvija med prvo svetovno vojno deloma na Gori\xc5\xa1kem, deloma na boji\xc5\xa1\xc4\x8dih in drugod, kamor je vojna vihra raztepla gori\xc5\xa1ke vojake in begujice. \xc5\xa0tiri leta traja to romanje, trpljenje in hrepenenje po domu, vrsta ljudi je prizadeta in njihove usode se prepletajo, te\xc4\x8dejo vzporedno, se za\xc4\x8denjajo in kon\xc4\x8dujejo in vse skupaj sestavlja zgodbo. Ta je precej razgibana, saj je znano, da je Bevk dober fabulist, pogosto pa mu manjka polnokrvnih ljudi in umetni\xc5\xa1ke sile. Tudi v tem delu vse osebe niso dovolj izdelane in ne za\xc5\xbeive na papirju, \xc5\xa1e ve\xc4\x8d, ne prepri\xc4\x8dujejo. Dogajanje je preve\xc4\x8d premo\xc4\x8drtno, nekateri prizori sploh ne spadajo sem, ker niso bistveno povezani s celotno zgodbo. V delu Bevk ne dosega svojega vi\xc5\xa1ka.\xc2\xab\xc2\xa0(Meddobje = Entresiglo 6/1-3 (1966))_NEWLINE_Roman je prvi\xc4\x8d iz\xc5\xa1el v Ljubljanskem zvonu 1931 pod naslovom In solnce je obstalo. S \xc5\xa1tevilko je ozna\xc4\x8denih 51 poglavij, zadnji dve poglavji pa sta ozna\xc4\x8deni kot predzadnje in zadnje. V knji\xc5\xbeni izdaji 1963 je samo petdeset poglavij. Zgodba je ista, jezikovna realizacija pa je druga\xc4\x8dna.'